20 ศิลปินจากทั่วโลกตอบรับจัดแสดงผลงานศิลปะร่วมสมัยไทยแลนด์เบียนนาเล่ เชียงราย กระตุ้นการท่องเที่ยว
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากการประชุมติดตามความคืบหน้าการจัดงานมหกรรมศิลปะร่วมสมัยนานาชาติ ไทยแลนด์เบียนนาเล่ เชียงราย ที่มีกำหนดเปิดงานระหว่างวันที่ 9 ธันวาคม 2566 จนถึงวันที่ 30 เมษายน 2567 โดยสำนักงานศิลปวัฒนธรรมร่วมสมัยได้ร่วมกับจังหวัดเชียงราย ศิลปิน และทุกภาคส่วนของ 18 อำเภอ เตรียมพร้อมจัดงานด้านต่างๆ  ล่าสุด ได้รับการตอบรับจากศิลปินชุดแรกกว่า 20 คน จากทั่วโลกร่วมจัดแสดงผลงาน คาดว่า จะมีศิลปินทั้งชาวไทยและต่างชาติร่วมแสดงผลงานไม่น้อยกว่า   200 คน สำหรับการสร้างหอศิลป์ร่วมสมัยเมืองเชียงรายคืบหน้าไปมาก ขณะที่ภัณฑารักษ์ และศิลปินได้ลงพื้นที่เตรียมพร้อมจัดแสดงผลงาน ทั้งแหล่งธรรมชาติ โบราณสถานและศาสนสถาน มีการสร้างสรรค์ศิลปะร่วมสมัย ณ เชิงสะพานขัวพญามังรายส่งเสริมการท่องเที่ยวย่านเขตเมืองเก่าพร้อมทั้งจัดทำแผนที่ท่องเที่ยวเชื่อมโยงพื้นที่ใกล้เคียง  ทั้งนี้ ตั้งเป้าหมายการจัดงานจะช่วยกระตุ้นเศรษฐกิจ ส่งเสริมการท่องเที่ยวในจังหวัดเชียงรายและพื้นที่ใกล้เคียง โดยคาดว่าจะมีนักท่องเที่ยวร่วมงานไม่น้อยกว่า   5 ล้านคน เกิดการจ้างงานแก่ประชาชนในพื้นที่กว่า 8,000 อัตรา ศิลปิน นักศึกษาด้านศิลปะ ผู้สนใจในงานศิลปะ ผู้ประกอบการและชุมชนได้รับประโยชน์กว่า 560   ชุมชน เกิดเม็ดเงินหมุนเวียนในระบบเศรษฐกิจในพื้นที่เชียงรายและกลุ่มจังหวัดภาคเหนือตอนบนกว่า 3 หมื่นล้านบาท